LAOAG CITY – Sabali manen a baliena ti nasarakan dagiti lumugar a natay a naisadsad iti igid ti baybay ti Sitio Silaw, Barangay Navotas ditoy siudad, idi Hulio 21.
Segun ken ni Arthur Valente, Fishery Regulatory Coordinator ti Provincial Agriculture Office, daytoy ti maikadua a baliena a naisadsad iti igid ti baybay ti Ilocos Norte iti las-ud ti uppat nga aldaw.
Nasarakan iti Sitio Silaw, Barangay Navotas ditoy siudad a natay a naisadsad ti baliena, maysa a giant sperm whale, nga agdagsen iti agarup 80 tonelada ken agatiddog iti 22.3 metro ken agakaba iti 3.5 metro.
Maibilang nga endangered specie ti giant sperm whale.
Kinuna ni Valente a mangrugin nga agrupsa ti giant sperm whale idi masarakan dagiti lumugar ti Barangay Navotas a naisadsad iti igid ti baybay.
Mapattapatta a natayen ti baliena iti nasurok a makalawasen ket maysa nga impatayna dagiti sugatna iti bagina.
Kinuna ni Valente a kitkitaenda met ti posibilidad a natay ti baliena gapu iti epekto ti panagbaliw ti klima.
Nupay kasta, kinuna ti opisial a saandan nga ipakatan iti necropsy ti baliena tapno maammuan ti pudpudno a gapu ti nakatayanna agsipud ta agrupsan.
Idi Hulio 18, nasarakan met dagiti lumugar iti Barangay Susugaen, Pasuquin, Ilocos Norte ti maysa a giant sperm whale a naisadsad iti igid ti baybay.
Mangrugi metten nga agrupsa ti naisadsad a baliena a mapattapatta nga agdagsen iti 250 kilos ken agatiddog iti 10 kadapan idi masarakan.
Nangala da Valente iti sample manipud iti nadumaduma a paset ti bagi ti baliente tapno maipaamiris iti laboratorio tapno maammuan ti nagapu iti ipapatayna sakbay a naikali iti nadakamat a coastal barangay.
Kinuna ni Valente a makalinto ti baliena kalpasan ti makatawen tapno mapreserba dagiti tultulangna.
Ti baliena a nasarakan a natay sadiay Sitio Silaw, Barangay Navotas ti maikanem a naisadsad iti probinsia ti Ilocos Norte manipud pay idi Enero daytoy a tawen.
Liman kadagitoy ti nasarakan a natay idinto a naipasubli iti kabaybayan ti maysa.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn